NUSA เพิ่มทุน 2 พันล้านหุ้นขาย PP 2 รายเข้าถือหุ้น 20.74% นำเงินขยายธุรกิจ-เสริมสภาพคล่อง
NUSA เพิ่มทุน 2 พันล้านหุ้นขาย “พีพี” 2 ราย เข้าถือหุ้น 20.74% นำเงินขยายธุรกิจ-เสริมสภาพคล่อง
27 เม.ย. 2563

บริษัท ณุศาศิริ จำกัด (มหาชน) หรือ NUSA แจ้งว่าที่ประชุมคณะกรรมการบริษัทเมื่อวันที่ 24 เม.ย. รับทราบการยกเลิกจัดสรรหุ้นเพิ่มทุนเดิมจำนวน 1,956,381,420 หุ้น มูลค่าที่ตราไว้หุ้นละ 1 บาท พร้อมอนุมัติลดทุนจดทะเบียน หลังจากนั้นให้เพิ่มทุนจดทะเบียนเป็น 9,641,082,611 บาท จากเดิมที่ 7,641,082,611 บาท โดยออกหุ้นเพิ่มทุนใหม่ 2,000,000,000 หุ้น มูลค่าที่ตราไว้หุ้นละ 1 บาท
ทั้งนี้ บริษัทจะจัดสรรหุ้นเพิ่มทุนให้กับบุคคลในวงจำกัด (Private Placement :PP) จำนวน 2 ราย ได้แก่ Plural Capital Company Limited จำนวน 1,500,000,000 หุ้น และนาย Uwern Sae Fung จานวน 500,000,000 หุ้น ที่ราคาเสนอขายหุ้นละ 0.50 บาท โดยภายหลังการเพิ่มทุนผู้ถือหุ้นรายใหม่จะเข้ามาถือหุ้นในบริษัทประมาณ 20.74% ของจำนวนหุ้นที่ออกและจำหน่ายได้แล้วทั้งหมดภายหลังการจดทะเบียนเพิ่มทุนชำระแล้ว
สำหรับการเพิ่มทุนครั้งนี้คาดว่าจะระดมทุนได้ 1,000 ล้านบาท ซึ่งจะใช้เพื่อเสริมสภาพคล่องและใช้เป็นเงินทุนหมุนเวียนในการดำเนินธุรกิจของบริษัท และบริษัทย่อย จำนวน 200 ล้านบาท, เพื่อเป็นขยายธุรกิจด้านสุขภาพและเทคโนโลยีทางการแพทย์ รวมทั้งนวัตกรรมด้านเทคโนโลยีที่จะพัฒนาขึ้นในอนาคต จำนวน 400 ล้านบาท และเพื่อลดภาระหนี้สินที่มีต้นทุน จำนวน 400 ล้านบาท
นอกจากนี้ บริษัทได้เลื่อนการประชุมสามัญ ผู้ถือหุ้น ประจำปี 2563 ที่จะจัดให้มีขึ้นในวันที่ 30 เม.ย.เป็นวันที่ 2 มิ.ย.63 โดยจะมีการพิจารณาเรื่องการเพิ่มทุนดังกล่าวด้วย